เบิกงบโค้งท้ายเกินเป้า
กรมบัญชีกลางเผยยอดเบิกจ่ายงบปี 2560 ช่วง 11 เดือน ภาพรวมทำได้ดีกว่าปีก่อน แต่งบลงทุนยังเบิกต่ำเป้าหมาย
9 ก.ย. 2560

กรมบัญชีกลางเผยยอดเบิกจ่ายงบปี 2560 ช่วง 11 เดือน ภาพรวมทำได้ดีกว่าปีก่อน แต่งบลงทุนยังเบิกต่ำเป้าหมาย
น.ส.อรนุช ไวนุสิทธิ์ ที่ปรึกษาด้านพัฒนาระบบการเงินการคลัง ในฐานะโฆษกกรมบัญชีกลาง เปิดเผยว่า การเบิกจ่ายงบประมาณรายจ่ายประจำปี 2560 ในช่วง 11 เดือน ตั้งแต่เดือน ต.ค. 2559 ถึงสิ้นเดือน ส.ค. 2560 มีการเบิกจ่ายได้ 2.39 ล้านล้านบาท ของวงเงินงบประมาณ 2.73 ล้านล้านบาท หรือคิดเป็น 87.78% สูงกว่าช่วงเดียวกันของปีก่อน 0.86% โดยเบิกจ่ายรายจ่ายประจำแล้ว 2.07 ล้านล้านบาท ของวงเงินงบประมาณ 2.18 ล้านล้านบาท หรือคิดเป็น 95.17%
ขณะที่รายจ่ายลงทุน (ไม่รวมงบกลาง) เบิกจ่ายแล้ว 3.18 แสนล้านบาท ของวงเงินงบประมาณ 4.64 แสนล้านบาท คิดเป็น 68.72% สามารถก่อหนี้รายจ่ายลงทุนได้แล้ว 3.99 แสนล้านบาท หรือคิดเป็น 86.14% 
น.ส.อรนุช กล่าวว่า ในส่วนของการเบิกจ่ายเงินงบประมาณรายจ่ายเพิ่มเติมประจำปีงบประมาณ 2560 ภาพรวมเบิกจ่ายแล้ว 8.81 หมื่นล้านบาท ของวงเงินงบประมาณเพิ่มเติม 1.9 แสนล้านบาท หรือคิดเป็น 46.42% โดยแบ่งเป็นรายจ่ายประจำ เบิกจ่ายแล้ว 7.78 หมื่นล้านบาท ของวงเงินงบประมาณเพิ่มเติม 1.04 แสนล้านบาท หรือคิดเป็น 74.79% และรายจ่ายลงทุนเบิกจ่ายแล้ว 1.03 หมื่นล้านบาท ของวงเงินงบประมาณเพิ่มเติม 8.58 หมื่นล้านบาท หรือคิดเป็น 12% ซึ่งสามารถก่อหนี้ได้แล้ว 4.49 หมื่นล้านบาท หรือคิดเป็น 52.35%
สำหรับเงินงบประมาณที่กันไว้เบิกเหลื่อมปี เบิกจ่ายแล้ว 1.91 แสนล้านบาท ของวงเงินงบประมาณ 2.76 แสนล้านบาท หรือคิดเป็น 69.40% ซึ่งก่อหนี้ได้แล้ว 2.42 แสนล้านบาท คิดเป็น 87.55%
ทั้งนี้ กรมบัญชีกลางจะเร่งรัดการเบิกจ่ายของส่วนราชการในช่วงเดือนสุดท้ายของปีงบประมาณ 2560 เพื่อให้เป็นไปตามเป้าหมายที่ตั้งไว้ คาดว่าจะเบิกจ่ายงบประมาณได้ใกล้เคียงกับเป้าหมาย
ก่อนหน้านี้ สำนักงานคณะกรรมการนโยบายรัฐวิสาหกิจ (สคร.) เปิดเผยว่า การลงทุนของรัฐวิสาหกิจไตรมาส 2 ปี 2560 ขยายตัวสูงถึง 20.5% ต่อปี เป็นการขยายตัวต่อเนื่องจากไตรมาสก่อนหน้าที่ขยายตัว 17% มีส่วนสำคัญในการผลักดัน เศรษฐกิจไทยในไตรมาส 2 ปี 2560 ขยายตัว 3.7% โดยการเบิกจ่ายงบลงทุนรัฐวิสาหกิจสะสมถึงเดือน ก.ค. 2560 หรือ 10 เดือนแรกของปีงบประมาณ 2560 มีจำนวน 1.7 แสนล้านบาท หรือคิดเป็น 81% ของแผนการเบิกจ่ายลงทุนสะสม โดยรัฐวิสาหกิจที่มีงบลงทุนขนาดใหญ่เบิกจ่ายได้ตามเป้า